Victoria Velasquez (EL), 2025-03-13:
Først synes jeg, at det er på sin plads at sige, at det altså ikke går med sådan et bunkelovforslag med alt for mange forskellige lovforslag, og heller ikke det med, at vi mangler kvalificerede input, som høringssvarene er.
Det er også en del af den demokratiske proces, at de kan være med til at bidrage til det.
Og jeg ved godt, det ikke er os her i salen, der har besluttet det, men det synes jeg bare er vigtigt at sende tilbage, fordi det ødelægger kvalitetsbehandlingen af lovforslaget, og så også fordi der er nogle af tingene, som er enormt vigtige, og som jeg synes fortjener at få deres plads.
Den ene del handler om unge menneskers trivsel eller mangel på samme.
Og det kan jo handle om, at man faktisk synes, det er lidt uoverskueligt ved siden af alt muligt andet også at skulle have et fritidsjob.
Så hvordan gør vi det mere overskueligt?
Så er der den her del af lovforslaget, som handler om at udvide tidsrummet for, hvornår man må arbejde, sådan at det bliver udvidet til, at dem, som ikke er omfattet af skolepligten mere, og som er mellem 15 og 17 år, skal kunne gå hjem fra arbejde kl. 10 eller 11 om aftenen.
Hvad skaber det for tanker, altså sideløbende med – og det ved jeg godt ikke er i denne her kreds – diskussionen om tryghed og togstationer og alt muligt andet?
Så hvordan sørger vi for at beskytte allerbedst mod, at man ikke bliver udsat for det?
Det savner jeg at vi bliver lidt mere konkrete på.
Vi har jo lavet en aftale, og så har der også været en trepartsaftale, som dækker det her område.
Jeg har selv været frivillig i Jobpatruljen i mange år og har også, da jeg arbejdede i fagbevægelsen, været med til at få det godt på benene, så jeg er kæmpe fan af Jobpatruljen.
Jeg ved virkelig, hvad for nogle kvaliteter det har på mange måder: styrkelse af unges faglige forståelse af rettigheder og alt muligt – supergodt.
Men jeg synes overhovedet ikke, det kan stå alene.
Og når vi ser på andre steder – vi havde f.eks. et samråd omkring elever og lærlinge inden for hotel- og restaurationsbranchen, hvor der virkelig var en øjenåbner i, at Arbejdstilsynet på ingen måde løfter de opgaver, vi troede de gjorde; det var så åbenbart de faglige udvalg – og når jeg taler med de unge i fritidsjob, er der så mange af dem, der aldrig nogen sinde har mødt tilsynet.
Der er også flere af dem, der aldrig har mødt Jobpatruljen.
Det kan vi håbe ændrer sig, i forhold til at der kommer en større bevilling.
Men der er et eller andet her i forhold til det systematiske i, at arbejdsgiverne skal klædes godt nok på, så vi forebygger allerbedst muligt, så der aldrig sker noget, og også hvad der sker, hvis der sker noget, så vi griber de unge mennesker allerbedst, så det ikke kommer til at blive noget, man har med sig i bagagen resten af livet, og som kommer til at sætte sig i en som dårlige oplevelser.
Så der er nogle ting her, jeg savner, hvor Børnerådet jo også har været ude med en kritik af, at der bliver skåret på Arbejdstilsynet i denne her finanslov, i stedet for at der bliver investeret.
Vi har jo så fået – og det har været meget vigtigt for os i Enhedslisten – en evaluering, så vi får fulgt op på det, sådan at vi følger det tæt.
Men hvis ikke der kan ske en drøftelse, og det ikke bliver taget alvorligt, hvad der kommer i den evaluering, så er den jo måske ikke så meget værd.
Så der er også noget her, hvor jeg håber vi sammen kan sige: Den evaluering tager vi alvorligt.
Og når der er nogle ting, vi kan se, og også hvis vi kan se det, før evalueringen kommer, så skal vi reagere med det samme.
Det har vi en kæmpe forpligtigelse til.
Så er der alt muligt andet.
Ophævelse af ordning om anerkendt arbejdsmiljøcertifikat vil jeg ikke komme så meget ind på.
Det synes jeg umiddelbart er fint.
Så er der også hjemmelsgrundlag for adfærdsbaseret kommunikation og alle mulige forskellige dele.
Det, som jeg vil bruge de næste 30 sekunder på at berøre, handler om borgere på f.eks. bosteder, som pludselig mister nogle rettigheder i forhold til det at vide: Hvad sker der med dine data?
Hvad er det for nogle kriterier, Arbejdstilsynet kommer til at stille op, og hvordan sikrer vi den beskyttelse, der er?
For det er nogle udsatte borgere, og hvordan sikrer vi os også, at de ikke pludselig oplever, at de her data flyder, uden at de overhovedet har noget kendskab til det eller nogen kontrol med deres egen sag?
Så det er nogle af de ting, vi vil følge i den videre drøftelse.